Kalle Isand | Reformierakond
https://www.facebook.com/kalle.isand
Tegemata asjadena tunduvad just need, mis mind ja mu koduküla puudutavad, näiteks Uuesalu ikka veel puuduv ühistranspordiühendus ja endiselt ebapiisav arv lasteaiakohti Uuesalus paiknevas lasteaias meie oma koduküla lastele!
Nimi: Kalle Isand
Sünniaeg: 7. november 1961
Elukoht: Uuesalu
Amet: UpTech Group OÜ juhatuse liige
Hariduskäik: Pärnu II keskkool (praegune Koidula gümnaasium), TPI (Tallinna tehnikaülikool) automaatikainseneri eriala
Ametikäik: Meditsiinitehnika Remondiettevõte (insener); ELKNÜ (rajoonikomitee I sekretär, keskkomitee sekretär); tööstus- ja energeetikaministeerium (ministri abi); Esimeks (osakonna direktor); Tallinna Kaubamaja (osakonnajuhataja); reklaamibüroo Tank (direktor); Tehnobalt (direktor); UpTech Group (müügijuht, direktor)
Ühiskondlik tegevus: Uuesalu külaseltsi juhatuse esimees, Järveküla kooli hoolekogu esimees
Perekonnaseis: abielus; viist last, kellest kaks on täiskasvanud
Olen uhke, et minu elu on minu enda kontrolli all – mul on pere, kes mind hindab ja armastab; mul on, mida oma lastele õpetada; mul on oma kodu, mis on alati külalistele avatud; ma olen iseenda tööandja tehnilises valdkonnas, mida ma hästi tunnen; ma laulan laulukooris; ma purjetan, mitte ei unista sellest; mul on sõbrad, kes mind loodetavasti hindavad; mul on sõnajõudu oma kogukonnas… ja ma oskan voolida samasuguseid puulusikaid, nagu mu isa. Mida sa elult veel tahad!
Rae valla elanikuna tunduvad tegemata asjadena just need, mis mind ja mu koduküla puudutavad: näiteks Uuesalu ikka veel puuduv ühistranspordiühendus ja endiselt ebapiisav arv lasteaiakohti Uuesalus paiknevas lasteaias meie oma koduküla lastele!
Need näited võivad formaalselt tunduda vähetähtsad, aga nende sekundaarne mõju annab pikaajalise mõju, mille hilisemaks kompenseerimiseks ei piisa ka otseste põhjuste kõrvaldamisest.
Viie aasta pärast olen endiselt Uuesalu kogukonna aktiivne liige, oma areneva perefirma omanik ja tööandja. Mul on kolm kooliealist last (vähemalt üks viieaastane pojapoeg) ja ma ei pea häbenema ühtegi tehtud otsust. Ma usun, et mul on endiselt auto, mille rooli ma ise keeran, aga suurem osa tööst on mul nutiseadmega kaasas. Loodetavasti laseb maailm meid toimetada omasoodu selliste "normaalsete" eesmärkide nimel.